આજે જાહ્નવીનો પગ જમીન પર ન હતો ! જાહ્નવી આભને આંબી રહી હતી. આંખોમાં નવા ઓરતા હતા અને શરીરમાં નવીન કંપનનો અનુભવ હતો. જાહ્નવી… બાએ બૂમ પાડી. હડફ કરતી જાહ્નવી દોડી અને પડતાં પડતાં રહી ગઈ. બાએ ફરી જોરથી બૂમ પાડી. જાહ્નવી…. જાહ્નવીના મુખ પર વર્ષાભરી વાદળી છવાઈ ગઈ અને હેલીની માફક દોડી. ઘરની બહારની બાજુમાં એક ગાડી આવી ઊભી રહી. એમાંથી પાંચ જણ ઊતર્યા. જાહ્નવી ઉપર અગાસીમાંથી બધી જ હલચલ નિહાળી રહી હતી. પાંચમાંથી એક વ્યક્તિને જાહ્નવી ખૂબ જ ઉત્સુકતાથી જોઈ રહી હતી. મરૂન શર્ટ, બ્લેક પેન્ટ, બ્લેક શૂઝ અને મુખમુદ્રા પર જરાક હાસ્ય.